Názov kvalifikácie:	Sladovník a pivovarník	
Číselné označenie kvalifikácie:	7514004	
Povolanie, ktorého sa kvalifikácia týka:
	7514 Spracovatelia ovocia, zeleniny a ďalších rastlinných produktov	
Druh kvalifikácie: 	Úplná kvalifikácia	
		
Kvalifikačný štandard:	je súhrn vedomostí, zručností a schopností potrebných na nadobudnutie príslušnej čiastočnej kvalifikácie a úplnej kvalifikácie. 
Stanovuje odborné vedomosti a odborné zručnosti potrebné na výkon povolania, ktorého sa kvalifikácia týka. 
Všeobecné vedomosti a spôsobilosti sú neoddeliteľnou súčasťou nadobudnutia každej kvalifikácie. Ich úroveň zodpovedá príslušnej úrovni štátneho a školského vzdelávacieho programu pre daný  učebný alebo študijný odbor.	
Hodnotiaci štandard: 	je súhrn kritérií, organizačných a metodických postupov, materiálnych, technických a priestorových predpokladov na overovanie a hodnotenie dosiahnutej odbornej spôsobilosti podľa stanovených kvalifikačných štandardov. 
Súčasťou hodnotenia odbornej spôsobilosti je preukázanie všeobecných vedomostí a spôsobilostí na príslušnej úrovni štátneho a školského vzdelávacieho programu pre daný  učebný alebo študijný odbor. Organizačné a metodické postupy pri hodnotení sú v súlade s kritériami hodnotenia vzdelávacích výstupov popísaných na príslušnej úrovni štátneho a školského vzdelávacieho programu pre daný učebný alebo študijný odbor, rovnako to platí aj pre materiálne a priestorové podmienky pre vykonanie skúšky.	
Odporúčaný rozsah akreditovaného vzdelávacieho programu pre nadobudnutie danej kvalifikácie:	
300 hodín	
Z toho teoretická príprava:
Z toho praktická príprava:	120 hodín

180 hodín	
Doklad o nadobudnutej kvalifikácii: 	Osvedčenie o úplnej kvalifikácii 	

Kvalifikačný štandard pre ISDV

Odborné vedomosti 
	Odborné zručnosti
	
SLADOVNÍK a PIVOVARNÍK vie/pozná:

-	používať základnú odbornú terminológiu pri výrobe sladu a piva, 
-	vysvetliť biologickú a chemickú podstatu procesov pri výrobe sladu a piva,
-	rozoznať základné suroviny a materiály používané pri výrobe sladu a  piva, spôsob a podmienky ich skladovania,
-	vysvetliť technologické postupy pri výrobe sladu a piva,
-	orientovať sa v schémach, pracovných návodoch a technickej dokumentácii súvisiacej s výrobou sladu a piva, 
-	určiť znaky kvality sladu a piva,
-	vysvetliť činitele ovplyvňujúce stabilitu a trvanlivosť piva,
-	popísať základné funkcie strojov, zariadení a liniek používaných pri čistení a triedení sladovníckeho jačmeňa, máčaní jačmeňa v náduvníkoch, klíčení jačmeňa na humnách, hvozdení sladu vo hvozdoch, odklíčkovaní sladu,  príprave mladiny, kvasení mladiny, úprave piva pred stáčaním a pri stáčaní piva,
-	poznať slad, sladové výťažky, ich ďalšie použitie,
-	poznať druhy piva,
-	popísať hlavné zásady pri skladovaní sladu  piva a ich expedícii,
-	určiť druhy obalov používaných pri distribúcii piva,
-	poznať spôsoby hodnotenia kvality sladu a piva,
-	používať Potravinový kódex SR,
-	aplikovať zásady hygieny a bezpečnosti práce na pracovisku pri výrobe sladu a piva,
-	poznať základy systému HACCP,
-	definovať možné zdroje znečisťovania
životného prostredia súvisiace s výrobou sladu a piva, načrtnúť elimináciu zdrojov znečistenia životného prostredia.	SLADOVNÍK a PIVOVARNÍK je zručný v oblasti/vie:

-	 uplatňovať osvojené vedomosti v praktických úlohách,
-	vykonávať požadovanú prácu so surovinami používanými pri výrobe sladu a  piva v sklade, pri príprave výroby,
-	dodržiavať postupnosť krokov pri výrobe sladu a piva,
-	pracovať kvalifikovane na jednotlivých úsekoch výroby sladu a piva,
-	vykonať odber vzorky sladu a piva na laboratórne vyšetrenie,
-	hodnotiť kvalitu sladu a piva,
-	obsluhovať bežne používané stroje,  zariadenia a linky pri výrobe sladu a piva,
-	vykonávať základnú údržbu strojov a zariadení používaných pri výrobe sladu a piva, 
-	uskutočňovať práce v expedícii,
-	organizovať prácu na pracovisku,
-	dodržiavať HACCP,
-	dodržiavať zásady hygieny a bezpečnosti pri práci, ochrany životného prostredia,
-	vykonávať sanitačné opatrenia na pracovisku,
-	 postupovať hospodárne pri manipulácii s materiálmi, energiou, strojmi a zariadeniami,
-dodržiavať normy, parametre kvality procesov.	

Hodnotiaci štandard pre ISDV 

Predmetom overenia a hodnotenia bude:
.

Prehľad teoretických vedomostí z  technológie pracovných postupov: 

1. Ovládať základné hygienické predpisy platné pre potravinársku výrobu a predpisy podľa Potravinového kódexu SR
2. Vysvetliť odborné výrazy súvisiace s výrobou sladu a piva / zelený slad, hvozdenie zeleného sladu, sladový kvet, šrotovanie, vystieranie, rmutovanie, sciedzanie, mláto, sladina, mladina, kvasničná biomasa, spilka,  zakvášanie, zaprašovanie, nízke biele krúžky, vysoké hnedé krúžky, prepadávanie, mladé pivo, kvasinkové pivo,.../
3. Charakterizovať suroviny na výrobu sladu – sladovnícky jačmeň
4. Charakterizovať suroviny na výrobu piva – slad, voda, chmeľ, pivovarnícke kvasinky
5. Nakresliť schému výroby sladu
6. Popísať výrobu sladu:
 a.) čistenie a triedenie jačmeňa s použitím čistiacich a triediacich  zariadení,
 b.) máčanie jačmeňa, popis zariadení / náduvníkov / 
 c.)klíčenie jačmeňa, podmienky klíčenia, biochemický dej, postup klíčenia na humnách, popis zeleného sladu
 - hvozdenie / sušenie / sladu, popis dejov prebiehajúcich pri hvozdení, popis hvozdov
 - odklíčkovanie sladu, využitie sladového kvetu
 - leštenie sladu, sladové výťažky
7. Nakresliť schému výroby piva 
8. Popísať výrobu piva:
a.)	príprava mladiny – charakteristika mladiny, popis zariadení varne pivovaru, rozdelenie          výroby mladiny podľa výrobných úsekov: šrotovanie sladu, vystieranie sladového šrotu, rmutovanie, cieľ rmutovania, sciedzanie, sladina, chmeľovar, popísanie mladiny, jej charakteristika, chladenie mladiny
b.)	kvasenie mladiny – popis hlavného kvasenia v spilke, rozmnožovanie čistej kultúry kvasiniek, popísanie štádií hlavného kvasenia: zaprašovania, nízkych bielych krúžkov, vysokých hnedých krúžkov, prepadávania, mladého piva
c.)	dokvášanie mladého piva – kvasiareň, popis deja dokvášania, podmienky dokvášania, výsledok dokvášania
d.)	úprava piva pred plnením – filtrácia piva, jej účel, strojné zariadenie na filtráciu, predĺženie trvanlivosti piva  pasterizáciou
e.)	stáčanie piva – podmienky stáčania, obaly na pivo 
9. Ovládať druhy piva – stupňovitosť piva, obsah alkoholu v pive,  výčapné pivá, ležiaky, špeciálne pivá, portery, nealkoholické pivá, radlery.

Praktická realizácia a prevedenie komplexnej úlohy

Pracovný postu pri praktickej časti skúšok v nasledovných témach: 

1.	Výroba sladu – čistenie, triedenie
2.	Výroba sladu – máčanie
3.	Výroba sladu – klíčenie, sušenie, hvozdenie
4.	Výroba sladu – odklíčenie, leštenie
5.	Výroba piva – príprava mladiny
6.	Výroba piva – kvasenie mladiny
7.	Výroba piva – dokvášanie mladého piva
8.	Výroba piva – úprava piva pred plnením
9.	Výroba piva – stáčanie a expedícia
10.	Domáca výroba piva

Vykonanie praktickej úlohy podľa určenej témy – písomné spracovanie podkladov k praktickej úlohe :  
-	technologický postup, 
-	schéma výroby, 
-	charakteristika surovín a výrobných zariadení,
-	príprava surovín,
-	príprava pracoviska , 
-	senzorické hodnotenie surovín,
-	obsluha príslušných strojov a zariadení v určenej časti výrobného procesu s uplatnením zásad bezpečnosti práce pri obsluhe strojov a zariadení, zásad HACCP,
-	vykonávanie sanitačných opatrení na pracovisku, 
-	organizovanie práce na pracovisku,
-	podľa zadania senzorické posúdenie kvality predložených vzoriek sladu a piva,   vykonanie poradenstva pri výbere  rôznych druhov zariadení a prípravkov pre domácu aj komerčnú výrobu piva.